Tingkatkan Kesedaran Memelihara Alam Sekitar Oleh: Nurul Safiqah Binti Yazid Universiti Sains Islam Malaysia Diterbitkan pada 6 Ogos 2021 Alam sekitar merupakan segala elemen yang berada di sekeliling kita. Manusia dan alam sekitar sangat berhubungan kerana kedua-duanya saling mempengaruhi antara satu sama lain. Alam sekitar menawar dan menyediakan tapak,sumber dan bahan semula jadi kepada manusia bagi membolehkan mereka meneruskan kelangsungan hidup di muka bumi ini. Justeru, pemeliharaan dan pemuliharaan alam sekitar merupakan konsep yang penting dan sering kali diperbincangkan dalam aspek pengurusan alam sekitar. Manusia dianggap sebagai agen yang mengubah alam sekitar dan perubahan ini perlu dilakukan demi memastikan kelangsungan hidup mereka. Aktiviti manusia telah memberikan kesan yang sangat ketara terhadap alam sekitar. Menurut Ramsay dan Anderson(1927), manusia adalah haiwan yang mengubah alam sekitar secara disedari.
Manusia menjadi lalai untuk menjaga kualiti alam sekitar kerana begitu mementingkan pembangunan. Perkara ini didorong oleh sifat semula jadi manusia yang rakus, tamak dan mementingkan diri sendiri dalam usaha mereka memenuhi keperluan dan kehendak yang tidak terbatas telah menyebabkan mereka seolah-olah terlupa menghargai, memelihara dan memulihara alam sekitar dengan sewajarnya hingga menimbulkan tekanan kepada alam sekitar yang akhirnya memudaratkan manusia kembali. Satu cabaran paling utama berhubung pengurusan alam sekitar di Malaysia, malah bagi keseluruhan dunia ialah penerapan secara praktikal prinsip pembangunan lestari. Prinsip ini menekankan bahawa alam sekitar bukanlah komponen sampingan dalam pembangunan dan tidak pula semata-mata merupakan hanya penghijauan kawasan persekitaran dengan pokok- pokok eksotik, ladang-ladang dan rumput. Malah alam sekitar adalah mengenai kehidupan itu sendiri. Alam sekitar membentuk dan mewarnai masyarakat manusia sama seperti masyarakat manusia itu mewarnai dan membentuk alam sekitar pula. Alam sekitar seharusnya dijaga kerana alam sekitar bukan hanya digunakan pada masa sekarang tetapi akan digunakan sehingga beratus-ratus tahun lagi. Oleh itu, untuk mengembalikan kesegaran alam sekitar beberapa langkah menjaga alam sekitar perlulah diambil. Langkah-langkah yang boleh diambil adalah melalui pendedahan media massa. Pada hari ini, media massa memainkan peranan penting dalam membentuk cara pemikiran semua pengguna. Media massa kini perlulah lebih banyak memberi maklumat tentang isu-isu pencemaran alam sekitar, terutamanya dalam siaran-siaran di televisyen. Hal ini demikian kerana setiap manusia atau individu perlu mengetahui tentang keadaan alam sekitar yang semakin tercemar dan perkara yang sepatutnya dilakukan oleh mereka untuk menjaga alam sekitar. Selanjutnya, kempen alam sekitar digunakan untuk mempertahankan alam sekitar. Sayangi sungai kita, kitar semula, rakan alam, dan program lain adalah beberapa contoh perkara yang boleh dilakukan. Melalui inisiatif ini, masyarakat akan diperkenalkan kepada pentingnya perlindungan dan strategi melindungi alam sekitar, seperti pengurusan sampah untuk mencegah pencemaran. Dalam kempen alam sekitar ini juga, aktiviti-aktiviti seperti penanaman pokok-pokok bunga dan membersihkan kawasan-kawasan yang kotor boleh dijalankan. Penanaman pokok bunga bukan sahaja dapat mencantikkan alam sekitar tetapi dapat mengembalikan semula kehijauan sesuatu tempat serta dapat membuktikan betapa pentingnya hidupan hijau di bumi ini.
Kesimpulannya, pencemaran alam sekitar semakin hari semakin meningkat mengikut pertambahan bilangan pengguna. Setiap individu diharap dapat mengambil pengajaran tentang betapa pentingnya menjaga alam sekitar agar alam sekitar yang semakin tercemar ini dapat dipulihkan semula dan dapat dijaga dengan lebih baik pada masa hadapan. Pihak-pihak yang berkaitan haruslah memainkan peranan penting dalam memulihkan dan memelihara alam sekitar. Sebagai golongan yang bertanggungjawab pasti kita dapat menjaga dan mengawal alam sekitar daripada terus tercemar.